Titilbaráttan í ensku úrvalsdeildinni í fótbolta er orðin afar spennandi eftir að Liverpool vann Arsenal 2-0 í gærkvöld og Manchester City gerði markalaust jafntefli við Crystal Palace í fyrrakvöld. Nú munar aðeins einu stigi á liðunum, en níu leikir eru eftir í deildinni.
Bæði Manchester City og Liverpool hafa nú spilað 29 leiki. City trónir á toppnum með 70 stig og Liverpool er í 2. sæti með 69 stig. Bæði lið eru enn inni í Meistaradeild Evrópu og í ensku bikarkeppninni og því sama leikálag á liðunum það sem eftir er af leiktíðinni. Liðin mætast innbyrðis í deildinni 10. apríl. Liverpool á svo að auki eftir að mæta Manchester United og Tottenham, en bæði lið eru í harðri baráttu um Meistaradeildarsæti. Báðir leikirnir verða þó leiknir á Anfield, heimavelli Liverpool. Bæði City og Liverpool spila svo á heimavelli í lokaumferðinni, City á móti Aston Villa en Liverpool á móti Úlfunum. Bæði lið eiga eftir að spila fimm leiki á heimavelli og fjóra á útivelli. Ljóst er að spennan verður mikil fram á vor um hvort liðið verður enskur meistari þetta árið.
Það ræðst í kvöld hvaða lið munu mætast í bikarúrslitaleik kvenna í körfubolta á laugardag. Undanúrslitin verða leikin í kvöld. Fyrri viðureignin verður á milli Snæfells og Breiðabliks og í þeirri seinni mætast svo Haukar og Njarðvík. Báðir leikir verða sýndir í beinni útsendingu RÚV 2 í kvöld. Í gærkvöld varð það ljóst að Þór Þorlákshöfn og Stjarnan munu spila til úrslita í bikarkeppni karla. Þór hafði betur á móti Val en Stjarnan sigraði Keflavík.
Heimsmeistaramótið í frjálsíþróttum innanhúss hefst á morgun í Belgrad, höfuðborg Serbíu um helgina. Íslendingar eiga tvo fulltrúa á mótinu. Hlauparana Guðbjörgu Jónu Bjarnadóttur og Baldvin Þór Magnússon. Að auki verða svo margar af stærstu stjörnum frjálsíþróttaheimsins á mótinu. Sýnt verður beint frá mótinu á rásum RÚV og verður fyrsta útsending klukkan 10 mínútur yfir níu í fyrramálið.

Aðeins einu stigi munar á Manchester City og Liverpool í ensku úrvalsdeildinni og það ræðst í kvöld hvaða lið leika til úrslita í bikarkeppni kvenna í körfubolta. 